AFRIKAANSE OPSOMMING: Genetwerkde virtuele omgewings (GVO) is skynwerklike wêrelde waar gebruikers met voorwerpe in die omgewing, met mekaar kommunikeer, en interaksies ervaar deur boodskappe uit te ruil deur middel van ’n netwerk konneksie. ’n GVO gebruiker is dikwels slegs in staat om interaksies te voer met, of stel slegs belang in, ’n klein gedeelte van die wêreld in ’n sirkel rondom hulself; die area van belangstelling (AOB). Die funksie van ’n belangstellingsbestuur (BB) skema is om gebruikers bewus te maak van, en te laat kommunikeer met, ander gebruikers en items in die wêreld binne-in hul AOB, en terselfde tyd die informasie wat ontvang word te perk tot slegs relevante informasie. In hierdie tesis word drie bestaande eweknieë BB skemas; Sim- Mud, Vast en MOPAR; tesame met ’n naïewe boodskap verruilingsimplementasie, FullConn, getoets. Hierdie skemas word gesimuleer in ’n skynwerklike speletjiewêreld wat verskillende bewegingspatrone en bevolkingsdigthede behels, danksy die Over- Sim netwerk simulasie omgewing. Die resultate toon dat SimMud die beste prestasie toon in die ideale simulasies deur meer gebruikers met die regte bure te koppel en minder bandwydte te gebruik ten koste van meer boodskappe stuur en ’n langer roete vir die boodskap om te volg. Vast vertoon beter resultate in die simulasie wat regte-wêreld bewegingsinformasie naboots ten koste van meer bandwydte gebruik. Die MOPAR simulasies het onderpresteer weens ’n onbetaamlike implementasie, en FullConn kan nie skaleer nie.